Piv a zo mestr e skol ar gêr ? Ganeomp emañ an dibab n'eo ket hepken da c'houlenn digant ar gevredigezh reiñ ur statud hag ur plas a zoare d'hor yezh er skoliata, er media, er vuhez sokial ha micherel, met ivez ha da gentañ da ziskouez ar skouer oc'h ober eus ar brezhoneg yezh ar gêr. D'ar vrezhonegerien d'en em aozañ evit reiñ dorn  d'ar familhoù a sav pe a savo o bugale e brezhoneg, deomp ivez da lakaat ar familhoù e darempred an eil re gant ar re all ha da ziskouez ez eus lorc'h ennomp o komz brezhoneg ouzh hor bugale. Ezhomm a vo da galonekaat, da reiñ oustilhoù ar varregezh yezh met dreist-holl da reiñ fiziañs ! Arabat disoñjal kennebeut ar vrezhonegerien a-vihanik n'o deus ket savet o bugale e brezhoneg hag a zalc'h evito o zeñzor. N'eo ket re ziwezhat, ret eo cheñch sell !